
Tämä kirja kertoo serkkuni Hannu Männikön kokemuksista suomalaisten varustamojen aluksilla 1960-luvun alusta 1970-luvun alkuun. Näihin vuosiin sisältyy myös opiskelu Salon ammattikoulussa ja Helsingin merimiesammattikoulussa sekä asevelvollisuuden suorittaminen merivoimissa. Lähdeaineistona olen käyttänyt Hannu Männikön merilläolovuosia käsitteleviä käsinkirjoitettuja muistiinpanoja. Hän kirjoitti ne minun pyynnöstäni, jotta tämä aikakausi hänen elämästään dokumentoitaisiin. Ajatuksenani oli julkaisun tekeminen aiheesta. Näitä muistiinpanoja on kymmenen numeroimatonta liuskaa, joita olen täydentänyt puhelinhaastatteluilla ja sähköpostitse saaduilla tiedoilla.


En muista, missä vaiheessa kuulin ensimmäisen kerran Hannun merillä olosta. Hänen vanhemmillaan oli kotona suurikokoinen ja kaunis nukke, jonka Hannu oli tuonut Italiasta. Matkoiltaan hän lähetti vanhemmilleen myös postikortteja aina, kun se oli mahdollista. Hannun äiti, joka oli myös kummitätini, keräsi kaikki saamansa postikortit kansioon. Silloin tällöin selasin kansiota, kun olin kummieni luona käymässä. Oli mielenkiintoista nähdä eri puolilta maailmaa lähetettyjä värikkäitä kortteja ja lukea niihin kirjoitettuja tervehdyksiä. Minua askarrutti, mistä Hannu-serkkuni sai ajatuksen lähteä merille. Kun kysyin asiaa häneltä, hän kertoi, että kyseessä oli halu nähdä maailmaa ja kokea seikkailuja. Ensimmäiset vaikutteet merillä olosta Hannu sai jo lapsena lukemistaan seikkailukirjoista. Osaltaan kiinnostukseen lähteä merille vaikuttivat kahden entisen koulukaverin kokemukset laivoilla työskentelystä. Toinen heistä oli ollut tankkerilla ja toinen matkustajalaivalla. Nämä koulukaverit kertoivat lennokkaita tarinoita, eivät niinkään itse koetuista tapahtumista, vaan toisilta kuultuja tarinoita lainaten.1


Hannu Männikön merillä viettämät vuodet osuivat toisen maailmansodan jälkeiseen aikaan, joka useimmissa läntisisissä teollisuusmaissa oli ennennäkemättömän taloudellisen kasvun ja vaurastumisen aikaa. Näin oli myös Suomessa. Yhtenä kasvun tekijänä voidaan pitää ulkomaankauppaa. Suomessa viennin osuus bruttokansantuotteesta oli 1940-luvun lopulla noin viisitoista prosenttia. 1970-luvun loppuun tultaessa se oli noussut kahteenkymmeneenviiteen prosenttiin. Tämän seurauksena myös merikuljetusten kysyntä kasvoi jatkuvasti.2


Kirjani lähteinä olen käyttänyt Hannu Männikön muisteluiden lisäksi merimiehistä ja merenkulusta kirjoitettua kirjallisuutta. Tarkastelen sitä, millaisen kuvan ne antavat merimiehistä. Monet Hannu Männikön nuorena lukemien kirjojen kirjoittajista olivat itsekin työskennelleet laivoilla. Tältä pohjalta on mielenkiintoista arvioida, kuinka realistisen kuvan heidän kirjansa antavat merimiehen ammatista ja merenkulusta.


Hannu Männikkö täyttää vuoden 2025 lokakuussa 80 vuotta. Kirja on samalla myös syntymäpäivälahja serkulleni.





1 Hannu Männikön puhelinhaastattelu. Haastattelija Jaakko Lind 25.04.2023.


2 Kaukiainen 2008, 412.

Enoltaan joululahjana saamansa Robert Louis Stevensonin Aarresaaren lisäksi serkkuni Hannu kertoo lukeneensa ainakin Daniel Defoen Robinson Crusoen, Rudyard Kiplingin Meren urhoja, Rafael Sabatinin Kapteeni Bloodin ja useampia Eino Koivistoisen kirjoja. Monet näiden kirjailijoiden teoksista on kirjoitettu purjelaivojen kaudella.3 Merimiehen identiteettiä Eino Koivistoisen ja Timo Pusan tuotannossa tutkineen Sirpa Sutinen-Väänäsen mukaan merenkulun historiaa käsiteltäessä purjelaivojen aikakaudesta puhutaan myös traditionaalisen yhteisön aikakautena. Hän toteaa myös, että Eino Koivistoisen teokset sijoittuvat merenkulun historiassa enimmäkseen murrosvaiheeseen, jolloin purjeet saivat väistyä koneiden tieltä.4


Eino Koivistoinen oli koulutukseltaan merikapteeni. Hän ehti toimia miehistön jäsenenä, perämiehenä ja päällikkönä useissa aluksissa. Sutinen-Väänänen toteaa Koivistoisen käyttäneen monien teostensa aineksina tositapahtumiin pohjautuvia kertomuksia. Monet tositapahtumat ovat saattaneet aikaa myöten muovautua merimiestarinoiksi ja niistä kertomuksiksi kirjalliseen asuun. Yksi näistä Koivistoisen tositapahtumiin pohjautuvista teoksista on vuonna 1964 ilmestynyt Orfeuksen meriselitys 5


Orfeuksen meriselityksessä suomalainen rahtialus ”Orfeus” saa Pohjanmerellä vuodon ja uppoaa vieden mukanaan yksitoista miestä. Kolmen hukkuneen merimiehen lesket eivät tyydy laivan kapteenin antamaan meriselitykseen. Lopulta asiasta syntyy oikeusjuttu, jossa vastakkain ovat kuolleiden omaiset ja merenkulun tarkastaja sekä aluksen kapteeni, jota varustamo ja sen lakimies tukevat. Orfeuksen meriselityksessä pallotellaan vastuukysymyksiä uponneella aluksella tekemättömistä korjauksista, pitämättömistä pelastusharjoituksista ja kelvottomista pelastusveneistä.6 Koivistoisen teoksen herättämän kiinnostuksen vuoksi kysyin Hannulta, järjestettiinkö laivoilla pelastusharjoituksia.


Eipä paljon muistikuvia pelastusharjoituksista ole. Sähkömiehenä pääasiassa tarkkailin tilannetta silloin harvoin, kun harjoituksia oli. Laki kyllä edellytti määräaikoina harjoituksia, mutta enpä muista kaikista laivoista edes yhtä kertaa. Satamassa ei kerkiä, eikä merellä oikein ehdi. Miten mahtoivat pöytäkirjat täyttää.7


Vaikka laki edellytti pelastusharjoituksia laivoilla, niitä ei aina pidetty. Meriromanttiset tarinat tai merimiehiltä itseltään kuullut tarinat antavat Sutinen-Väänäsen mukaan merimiehen ammatista kuvan, että merimiehen elämä on seikkailujen ja vaaran täyteistä. Merimiesjutuissa ei kerrota laivan arjen yksitoikkoisuudesta, työn raskaudesta ja muista negatiivisista merimiehen ammattikuvaan kuuluvista seikoista. Ulkopuolisen silmissä kuva merimiehistä ei suinkaan muodostu ammattiroolin, vaan vapaa-ajan roolin perusteella.8


Haastattelin 1990-luvun lopulla turkulaista merikonemestari Eino Kivelää, joka totesi, että merimiesammatin ulkopuolella olevilla oli virheellisiä mielikuvia merimiehistä. Ne olivat muodostuneet tilanteista, jolloin pitkän merimatkan jälkeen satamaan tulleet merimiehet olivat juhlineet joskus riehakkaastikin. Ulla Kallberg tutkii väitöskirjassaan suomalaisten merimiesten minuuden ja itseymmärryksen ilmenemistä rahtia kuljettavilla valtamerilaivoilla. Hän toteaa merimiesten identiteettien ilmenevän työn ja tekemisen kautta. Kallberg viittaa tutkimuksessaan talous- ja sosiaalihistorioitsija Robert Leehen, jonka mukaan merimiehistä muodostuneet käsitykset perustuvat useimmiten ulkopuolisten ihmisten kuvauksiin, eivätkä merimiesten omiin käsityksiin. Lee toteaa, että ymmärrys merimiehistä pohjautuu liikaa merimiesten alkoholinkäyttöön ja sen seurauksena rikoksien kohteeksi joutumiseen, rötöstelyyn sekä prostituutioon suurkaupunkien satamakortteleissa. Lisäksi hän huomauttaa, kuinka merimiesammattia pidetään erityisesti nuorten, naimattomien miesten ammattina eikä kokonaisena työurana. Leen mukaan merimiesten maissa viettämää aikaa on harvoin tarkasteltu kulttuurin, perheen tai muun sosiaalisen elämän yhteyksissä.9


Populaarikulttuurissa merimiehen hahmot kuvataan toisinaan tatuoituina tai korvarengasta korvassaan kantavina, kuten italialaisen sarjakuvataiteilija Hugo Prattin tunnetuin sarjakuvahahmo Corto Maltese. Merimiesten korvakoruperinteestä on useita erilaisia tarinoita ja tulkintoja. Kreikkalaisessa mytologiassa korvakorulla on maksettu Kharonille hukkuneen merimiehen kuljettaminen Haadeksen valtakuntaan. Maissa kuolleille oli tapana laittaa kultakolikko vainajan suuhun. Korvakorun pitämistä on pidetty myös merkkinä päiväntasaajan ylittämisestä.


Useat merimiehet ottivat matkoillaan tatuointeja kehoonsa. Heille tatuointien ottaminen merkitsi eräänlaista initiaatioriittiä oikeiden merimiesten maailmaan. Hannun mukaan myös seilaaminen Biskajanlahdella tai Päiväntasaajan ylittäminen olivat osoituksena siitä, että pääsi oikeiden merimiesten joukkoon.10 Suomalaisten merimiesten tatuointikulttuuriin perehtyneet Mikko Helsenius ja Jari Ruotsalainen toteavat kirjassaan Merimiestatuoinnit, että maissa elävät eivät osanneet tehdä eroa tatuoidun merimiehen tai tatuoidun vangin välillä. Tatuoiduilla merimiehillä oli mahdollisuus joutua tahtomattaan eräänlaisiksi sijaiskärsijöiksi rikollisen elämäntavan aiheuttamalle sosiaaliselle hylkimiselle. Helseniuksen ja Ruotsalaisen mukaan tatuoiminen on ollut 1700-luvun lopulta 1900-luvun alkupuolelle Manner-Euroopassa alimpien sosiaaliluokkien eli työläisten, merimiesten, sotilaiden ja rikollisten kulttuuria. Alimpiin sosiaaliluokkiin kuuluneilla on voinut olla tatuointeja jo ennen merimieheksi mönsträytymistä, eli laivatöihin värväytymistä.11


Hannu ja hänen työkaverinsa kävivät 1960-luvun lopulla Kööpenhaminan Nyhavnissa sijainneessa tatuointiliikkeessä. Nyhavn rakennettiin vuosina 1670–1673 täydentämään jo olemassa ollutta satamaa. Uusi satama oli väylä mereltä Kööpenhaminan keskustaan ja kuninkaan aukiolle. Nykyisin Nyhavn on suosittu turistikohde. Vielä 1970-luvun lopulle asti se oli hyvin toisenlainen alue. Turisteja liikkui tuolloinkin, mutta yleensä vain päiväsin. Yöelämästä vastasivat merimieskapakat houkutuksineen ja kirkkaasti valaistut tatuointiliikkeet.12 Hannu Männikkö kertoo katselleensa vierestä, kun työkaverille tehtiin ”Sailors Grave”-tatuointi, jossa oli kuva uppoavasta laivasta. Itselleen hän ei ottanut kuvaa tuolloin eikä myöhemmin. Hannun mukaan yleensä alusten päällystö ei katsonut karsaasti tatuointeja, mutta tällä kertaa tilanne oli toinen. Tatuoinnin ottanut mies oli sairaana monta päivää, kun tatuoitu iho tulehtui ja alkoi märkiä.13


Ulla-Maija Sievisen kirjassa Messikallesta kapteeniin on kerätty suomalaisten merimiesten tarinoita laivoilta ja satamista 1950- ja 1960-luvuilta. Tarinoiden joukossa on samanlainen kuvaus Amsterdamista. Siinä Ibis-nimisen laivan matruusi menee pieneen savuiseen luolaan, jossa tatuoijalla oli vanhanaikainen tatuointineulakone. Lopputulos oli tarinaa kertoneen miehen mukaan näyttävä, mutta myös jälkiseuraamukset olivat melkoiset. Käsivarsi kipeytyi ja turposi niin, että sillä oli vaikea tehdä töitä.14

Kuva 1. Kööpenhaminalaisen tatuointistudion mainoskortti. Hannu Männikön kokoelmat.








3 Hannu Männikön muistiinpanot, 2020.


4 Sutinen-Väänänen 1995, 15.


5 Sutinen-Väänänen 1995, 5–7.


6 Koivistoinen 1964, 60–63.


7 Hannu Männikön sähköpostiviesti Jaakko Lindille 11.09.2022.


8 Sutinen-Väänänen 1995, 98.


9 Kallberg 2022, 17.


10 Hannu Männikön muistiinpanot, 2020.


11 Helsenius & Ruotsalainen 2020, 25–26.


12 Helsenius & Ruotsalainen 2020, 112.


13 Hannu Männikön muistiinpanot, 2020.


14 Sievinen 2023, 125–126.

